ไอซีทีเลื่อนสรุปความเสียหายอีก15วัน
กรรมการไอซีทีเลื่อนสรุปความเสียหายอีก 15 วัน ชี้ทีโอทียังไม่ส่งรายงานความเสียหาย
2 เม.ย. 2553

กรรมการไอซีทีเลื่อนสรุปความเสียหายอีก 15 วัน ชี้ทีโอทียังไม่ส่งรายงานความเสียหาย
พ.ต.อ.สุชาติ วงศ์อนันต์ชัย ผู้ตรวจราชการ กระทรวงเทคโนโลยีสารสนเทศและการสื่อสาร (ไอซีที) ในฐานะประธานคณะกรรมการสอบสวนข้อเท็จจริงแก้สัญญาสัมปทานมือถือและดาวเทียม ตามคำพิพากษา คดียึดทรัพย์ พ.ต.ท.ทักษิณ ชินวัตร 4.6 หมื่นล้านบาท เปิดเผยว่า  คณะกรรมการต้องเลื่อนการสรุปผลความเสียหายออกไปอีก 15 วัน  เนื่องจากทางบริษัท ทีโอที ยังไม่ได้รายงานความเสียหายส่วนของทีโอทีให้คณะกรรมการทราบ 
ทั้งนี้ การประชุมคณะกรรมการเมื่อวันที่ 2 เม.ย.ที่ผ่านมา ได้ข้อสรุปเบื้องต้นว่า ไอซีที ทีโอที และ กสท โทรคมนาคม ได้รับความเสียหายจากการแก้สัญญาต่างๆ ในสมัยที่ พ.ต.ท.ทักษิณ  เป็นนายกรัฐมนตรี แต่ยังไม่สามารถสรุปมูลค่าได้ทั้งหมด ซึ่งเชื่อว่ามูลค่าไม่ใช่สาระสำคัญเท่าไรนัก  
ที่ผ่านมาคณะกรรมการได้หารือ 2-3 ครั้งใน 4 ประเด็นหลัก คือ 1. เรื่องการแปลงส่วนแบ่งสัมปทานเป็นภาษีสรรพสามิต 2. การลดส่วนแบ่งรายได้โทรศัพท์ระบบเติมเงิน (พรีเพด) จาก 25% เหลือ 20% 3. การเปิดโรมมิ่งสัญญาณของ บริษัท ดิจิตอลโฟน หรือ ดีพีซี และ 4. กรณียิงดาวเทียมไทยคม 4 หรือไอพีสตาร์ เป็นไปตามสัญญาหรือไม่
ขณะที่ทีโอที ระบุว่า  ทีโอทีได้สรุปมูลค่าความเสียหายของทีโอทีเบื้องต้นแล้วที่ประมาณ 1 แสนล้านบาท แบ่งเป็น การที่เอกชนหักส่วนแบ่งรายได้ไปเป็นภาษีสรรพสามิตกิจการโทรคมนาคม 3.4 หมื่นล้านบาท และ การแก้ไขสัญญาพรีเพด อีกเกือบ 7 หมื่นล้านบาท  
อย่างไรก็ตาม ความเสียหายดังกล่าว เป็นการประเมินจากในส่วนของทีโอที ซึ่งยัง เห็นไม่ตรงกันกับที่ศาลพิพากษา โดยเฉพาะในส่วนของพรีเพด ที่ศาลประเมินความเสียหายจากปี 2544-2549 รวม 1.4 หมื่นล้านบาท และ ตั้งแต่ปี 2549 จนถึงหมดอายุสัญญาอีก 5.6 หมื่นล้านบาท  ซึ่งเป็นการประเมินบนพื้นฐานพรีเพดที่เติบโตในอัตรา 2หลัก แต่ปัจจุบันตลาดพรีเพดเติบโตน้อยลงมาก  ดังนั้น ความเสียหายที่ทีโอทีประเมินได้จึงไม่ตรงกัน